送石師稷還新昌
作者：鄒浩
朝代：宋

paragraphs: 官失常丁民破産，僅有流波入春眼。
行人不管居人愁，但喜船頭解初綰。
汀洲夢破白鷗前，歸意崢嶸淨如剗。
挽君君竟逐風東，瞑立西樓思何限。
念君心似嶺雲高，卷雨收雷依𡾰嵼。
弟兄元愷正功名，獨自巢由謝青簡。
君今杖屨煙雲中，我憶當年寄蕭散。
情深人合脗天倫，相與宮商真律管。
可憐燕越阻尋盟，夜壑不留空舊舘。
只應石佛儼巍巍，爲我旃檀薦誠欵。